RESOLUCIÓN do 6 de abril de 2009, da Secretaría Xeral do Servizo Galego de Saúde, pola que se crea a Área de Servizo Compartido de Hemodinámica e Cardioloxía Intervencionista para a área sur de Galicia.
SERVIZO GALEGO DE SAÚDE — III. OUTRAS DISPOSICIÓNS — 20/04/2009

As enfermidades cardiovasculares son a primeira causa de morte hospitalaria e o Plan de Saúde de Galicia identifica estas enfermidades como un dos problemas de saúde máis relevantes para a saúde dos galegos. A abordaxe destas enfermidades ten tres vertentes: farmacolóxica, intervencionista percutánea e cirúrxica.
Galicia está na vangarda no que se refire a este tipo de procedementos e especialmente no que se refire a intervencionismo cardiovascular, así como na organización da atención ás urxencias cardiovasculares, posto que en Galicia leva funcionando varios anos o Programa Galego de Atención ao Infarto Agudo de Miocardio (Progaliam) que permite as actuacións coordinadas do 061, dos hospitais de referencia e dos hospitais con salas de hemodinámica na prestación de servizos sanitarios.
Tendo en conta criterios de equidade, eficiencia e calidade como parámetros para a toma de decisións, o Servizo Galego de Saúde decidiu dotar cunha nova sala de hemodinámica a provincia de Ourense, situada no C.H. de Ourense. Esta nova sala achega aos usuarios unha prestación centrada maioritariamente na atención á síndrome coronaria aguda, en que o tempo entre o inicio dos síntomas e o tratamento é fundamental.
As salas de hemodinámica son elementos claves no tratamento da síndrome coronaria aguda e crónica, aínda que tamén se utiliza no diagnóstico valvular precirúrxico, nas enfermidades conxénitas e para o diagnóstico previo e seguimento de transplantes.
Os criterios de calidade dunha sala de hemodinámica en resultados esperables son, entre outros, un 85% de éxitos clínicos globais, mortalidade media global inferior ao 2% e incidencia media global de infarto peri-intervención menor do 5%. Unha das variables fundamentais para acadar estes resultados é o coñecemento e experiencia dos operadores; este aspecto é o de maior influencia nos resultados e o que máis determina o éxito e a seguridade das intervencións, observándose unha relación inversa entre a experiencia de cada operador e a probabilidade de complicacións agudas graves.
A demanda actual prevista de procedementos para realizar na sala situada no C.H. de Ourense aconsellan o Servizo Galego de Saúde, para garantir a calidade e a seguridade para os pacientes, a creación dunha Área de Servizo Compartido para a prestación de hemodinámica e cardioloxía intervencionista que cubra a área sur de Galicia, configurada polas provincias de Ourense e Pontevedra.
Esta Área de Servizo Compartido integra funcionalmente as unidades de alta especialización de Hemodinámica e Cardioloxía Intervencionista de Galaria, do C.H. Universitario de Vigo e do Complexo Hospitalario de Ourense.
Esta fórmula está en consonancia co establecido no Decreto 37/2001, do 1 de febreiro, de áreas de servizo compartido en estruturas hospitalarias do Servizo Galego de Saúde, que establece, entre outros fins, procurar o aproveitamento do potencial dos recursos asistenciais presentes nos hospitais públicos, co obxecto de mellorar a calidade da asistencia sanitaria prestada. A publicación do devandito decreto crea un marco de actuación que permite a aplicación de técnicas que optimizan a asignación de recursos, axilizan o acceso aos servizos e melloran a satisfacción dos cidadáns.
A integración dos recursos asistenciais existentes, co fin de lograr unha atención integral, eficiente e continuada, é un criterio básico de xestión no eido da sanidade pública. Por isto cómpre que o Servizo Galego de Saúde se beneficie do traballo simultáneo e coordinado destas institucións mediante a constitución dunha área de servizo compartido para as prestacións propias da Cardioloxía.
Finalmente, cómpre subliñar que coa posta en marcha desta área se pretende xerar unha estrutura organizativa asistencial de calidade, capaz de mellorar aspectos da organización existente ata o de agora, creando un modelo estruturado, flexible e adaptado aos centros, promovendo unha organización de servizos máis integrada e compartindo, de forma máis eficiente, os recursos públicos profesionais e técnicos para a realización dos procedementos de hemodinámica e cirurxía cardíaca.
A fórmula está, así mesmo, en consonancia co establecido na Lei 8/2008, de saúde de Galicia, que, no seu artigo 32º de principios reitores do Sistema Público de Saúde de Galicia, sinala entre os fins: potenciar o traballo e a cooperación interhospitalaria, achegar os servizos aos cidadáns e promover a equidade no acceso ás prestacións sanitarias.
Por todo isto, ao abeiro do disposto no artigo 4 do Decreto 37/2001, do 1 de febreiro, de configuración de áreas de servizo compartido en estruturas hospitalarias do Servizo Galego de Saúde, elaborado o plan asistencial desta área de servizo compartido en colaboración cos xerentes dos centros do Servizo Galego de Saúde, e unha vez emitido informe favorable da División de Asistencia Sanitaria,
RESOLVO:
Artigo primeiro.-Constitúese a Área de Servizo Compartido de Hemodinámica e Cardioloxía Intervencionista da área sur de Galicia, e noméase coordinador asistencial dela o xefe de Servizo de Cardioloxía do C.H. Universitario de Vigo.
Artigo segundo.-Esta resolución deixa sen efecto a Resolución do 24 de xuño de 2003 pola que se constitúe a Área de Servizo Compartido de Cardioloxía do Hospital do Meixoeiro.
Santiago de Compostela, 6 de abril de 2009.
Cayetano Rodríguez Escudero
Secretario xeral do Servizo Galego de Saúde